DA Den Europæiske Unions Tidende CE 84/284

(2004/C 84 E/0330)

SKRIFTLIG FORESPØRGSEL E-4017/03

af Salvador Garriga Polledo (PPE-DE) til Kommissionen

(9. januar 2004)

Om: EU-orientering henvendt til blinde

Orientering om Fællesskabets aktiviteter er afgørende for, at borgerne i EU kan blive bevidste om, at de lever i et Fællesskab, og at al den virksomhed, som udøves af EU-institutionerne, berører alle borgerne i EU.

Der findes dog en gruppe, som ikke bør være udelukket fra denne orientering om Fællesskabets aktiviteter, og som samtidig er en af de mest udsatte grupper af EU-borgere, nemlig de blinde.

Kan Kommissionen oplyse, hvad den gør for at sikre, at blinde kan få kendskab til den grundlæggende udvikling inden for EU, både generelt og med hensyn til de tiltag, som specifikt kan få betydning for de blinde, og hvilke særlige EU-publikationer, som henvender sig til de blinde?

Svar afgivet på Kommissionens vegne af Romano Prodi

(24. februar 2004)

Kommissionen udgiver publikationer på papir og i elektronisk form. Papirudgivelserne fremstilles normalt efter en standardmodel. Det er derfor muligt at behandle dem med et optisk tekstgenkendelsessystem (OCR). Den bedste måde at sikre adgang til disse dokumenter er imidlertid at stille elektroniske filer direkte til rådighed. Det er normalt muligt efter anmodning, og det giver den interesserede person adgang til publikationen via hans computer. De elektroniske filer kan derefter trykkes i brailleskrift, forstørres med en skærmlup eller læses mundtligt af en skærmtekstlæser.

Publikationerne på nettet er normalt lavet i leverandørejede programmer, som ikke nødvendigvis er så lette at tilpasse. Det er dog også muligt at få fat i elektroniske filer i formater, der letter adgangen.

Kommissionen har finansieret forskning på dette område, der bidrager til at udvikle systemer og værktøjer for at sikre blinde og svagtseende adgang til informationer. Denne forskning vedrører ikke blot adgangen til teksten, men også til grafiske informationer.

Det kan dog konstateres, at den øjeblikkelige tendens går i retning af publikation af informationer via internettet. Kommissionen har i mere end 10 år finansieret en række projekter vedrørende webtil-gængelighed og imødekommer hermed via forskellige forskningsprogrammer de handicappedes behov og forventninger, således at de sikres adgang til dokumenter og informationer om udviklingen af EU's politikker. Resultaterne af et pilotprojekt om blindes adgang til traktaternes officielle tekster er offentliggjort på Publikationskontorets websted (OPOCE).

En række projekter, der er finansieret af Kommissionen, vedrører endvidere initiativet om webtilgængelig-hed (WAI) (1), der fastsætter retningslinjer og henstillinger for at sikre adgang til nettet. WAI er en del af Consortium World Wide Web (2) (W3C), der finansieres af forskellige kilder, bl.a. Europa, USA og Japan.

Sideløbende hermed vedtog Det Europæiske Råd i Feira i juni 2000 handlingsplanen »eEurope 2002«. Denne handlingsplan sigter på at skabe et informationssamfund, der er fokuseret omkring alle aspekter af de europæiske borgeres liv. Planen sigter især mod at lette handicappede personers adgang til nettet og naturligvis tilpasse og gennemføre projektets henstillinger for at sikre adgang til nettet. Den 25. september 2001 vedtog Kommissionen meddelelsen (3)»eEurope 2002«: tilgængeligheden af offentlige websteder og deres indhold (4), der har til formål at lette ældre og handicappede personers adgang til webstederne.

Med hensyn til Europaserveren har Kommissionen besluttet at overholde niveau A for de nye websteder og dem, der er ajourført. Selv om nogle af de vigtigste europæiske websteder allerede opfylder de betingelser, der kræves for dette elementære niveau, bestræber Kommissionen sig altid for at sikre, at størstedelen af dens nuværende hjemmesider overholde dette niveau.

Kommissionens hjemmesider og websider, der hovedsagelig er rettet til den brede offentlighed og medierne samt netadgangen til fællesskabsretten Eurlex, er allerede tilpasset WAI-normerne.

På nogle af Europas hjemmesider er der anført et konformitetslogo svarende til niveau A. Dette logo viser, at disse sider, samt en del af de sekundære sider, er udformet med henblik på at sikre let tilgængelighed. Denne politik gælder for alle nye websider og alle sider, der ajourføres på Europaserveren. Den tages op til revision på et senere tidspunkt og tilpasses enhver ny version af W3C-retningslinjerne for webindholdets tilgængelighed.

Kommissionen er som led i »e-Europe« i gang med en undersøgelse blandt institutionerne og medlemsstaterne. Resultaterne heraf forventes at foreligge i begyndelsen af 2004.

Det skal endelig fremhæves, at når informationer er specifikt rettet mod denne målgruppe, har Kommissionen truffet særlige foranstaltninger for at sikre, at publikationerne og dokumentationen er disponible i tilgængelige formater. Det var eksempelvis tilfældet ved indførelsen af euroen, f.eks. formatet af euromønter og -sedler.

(1) http://www.w3.org/wai/

(2) http://www.w3.org/

(3) KOM(2001) 529 endelig udg.

(4) http://europa/eu.int/information_society/topics/citizens/accessibility/web/wai_2002/cec_com_web_wai_2001/ index_en.htm